**Ολυμπιακοί Αγώνες: Τα νέα αθλήματα**

Ο στίβος είναι ο αδιαφιλονίκητος βασιλιάς των Ολυμπιακών Αγώνων, τα βαριά αθλήματα όπως η άρση βαρών και η πάλη ζουν τις μεγαλύτερες στιγμές τους στα ολυμπιακά τουρνουά, ενώ το χρυσό ολυμπιακό μετάλλιο του μπάσκετ συναγωνίζεται και ίσως ξεπερνά την πρωτιά στο Mundobasket. Παράλληλα, υπάρχουν και πιο σπάνια sports όπως η σκοποβολή, το μπάντμιντον (αντιπτέριση) αλλά και οι καταδύσεις. Κάποτε, μάλιστα, στους δεύτερους Ολυμπιακούς Αγώνες του Παρισιού το 1900, υπήρχε και η σκοποβολή ζωντανών πτηνών. Ευτυχώς, μετά τη θανάτωση 300 ζωντανών περιστεριών πάρθηκε η απόφαση να σταματήσει αυτό το μακελειό.

Τα καινούργια αθλήματα πάντα έκαναν την εμφάνισή τους στους Ολυμπιακούς Αγώνες. Οι εποχές αλλάζουν, οι άνθρωποι βρίσκουν νέους τρόπους να γυμνάζουν το κορμί τους και οι θεατές πάντα διψούν για νέες συγκινήσεις. Χαρακτηριστικό παράδειγμα, υπήρξαν οι Ολυμπιακοί αγώνες του Τόκιο το 2021 όπου συμπεριλήφθησαν, μεταξύ των άλλον, το σκέιτμπορντ, το σερφ, το μπέιζμπολ , η αναρρίχηση και το καράτε.

Η Διεθνής Ολυμπιακή Επιτροπή (ΔΟΕ) είναι εξίσου ανοιχτή να συμπεριλάβει νέα αθλήματα για τους Ολυμπιακούς Αγώνες του Λος Άντζελες το 2028, γι’ αυτό έστειλε προτάσεις σε εννέα ομοσπονδίες. Εκτός από τα μηχανοκίνητα αθλήματα, εξετάζεται η πιθανή επιστροφή του καράτε, μετά την παρουσία στο Τόκιο 2021 και την απουσία στο Παρίσι 2024, όπως επίσης και η παρουσία των Μπρέικ ντανς( Break dance), Σόφτμπολ (softball), κρίκετ, λακρός (lacrosse), σκουός (squash), Κικ Μπόξινγκ (kickboxing) και Φλαγκ φούτμπολ (flag football), μια μορφή αμερικανικού ποδοσφαίρου που παίζεται χωρίς προστασία.